Níl deireadh fós leis an achrann a bhí i bPortlaoise an mhí seo caite
idir Piarsaigh na Dromaid agus Doire Treasc.
I gCiarraí tá Iaruachtarán Chumann Lúthchleas Gael,
an Feisire Eorpach Seán Kelly tar éis a rá
go bhfuil an cosc trí bliana atá gearrtha ar na Piarsaigh i gCraobh na Mumhan
agus i gCraobh na hÉireann ródhian.
Seo iad na radharcanna ba chúis leis an gconspóid ar fad.
An mhí seo caite buadh ar Chumann Peile Phiarsaigh na Dromaide
i leathchraobh Peile Sóisearach na hÉireann
ach anois tá níos mó ná cluiche caillte acu.
Tá ordú tugtha ag Lárchoiste Éisteachta Chumann Lúthchleas Gael
an fhíneáil a bhí le gearradh ar an gclub
a laghdú ó dhá mhíle euro go dtí míle
ach anuas air sin tá bac trí bliana le cur orthu
ó bheith ag ionadaíocht ar son Chontae Chiarraí
i gcomórtais náisiúnta na gclub.
Bhuel is dócha go bhfuil saghas trua agam do Phiarsaigh na Dromaide
mar tá an-aithne agam orthu le fada.
Bhíos i mo Chathaoirleach agus Leaschathaoirleach ar
an gCoiste Contae ar feadh suas beagnach le fiche bliain agus
ní cuimhin liom iad a bheith i dtrioblóid riamh.
Dá bhrí sin, is dóigh liom gur cheart stair smachta an chumainn
a chur san áireamh nuair a bhíonn tú ag tabhairt síos
píonóis móra go háirithe sa chás seo,
iad a chur as comórtas ar feadh trí bliana.
Ba léir inniu go raibh cosc de shaghas eile
i bhfeidhm ar Chumann Phiarsaigh na Dromaide freisin.
Ba é sin an cosc ar aon ní a rá leis na meáin.
Ní raibh Cathaoirleach an chumainn Mícheál Ó Síocháin
ar fáil chun agallamh a dhéanamh linn
ach ag caint dó ar maidin ar an raidió
dúirt sé go raibh ana-dhíomá orthu maidir leis an bpíonós nua.
Maidir len’ é a athchomharc
dúirt sé go mbeadh cruinniú á thionól ag an gClub go luath
agus go mbeidís ag déanamh scrúdú ar a gcuid roghanna
agus go mbeadh an cinneadh á thógáint acu le chéile.
Grett O’Connor, Nuacht TG4,
ag Clubtheach Phiarsaigh na Dromad i gContae Chiarraí.